आज की पत्रकारिता में अधिकतर खरोंचने और भड़काने वाली भाषा का प्रयोग होता है. 30-35 साल पहले चंड़ीगढ़ से प्रकाशित (पं जगतनारायण जी का) पंजाब केसरी ही ऐसी खबरों की भाषा का प्रयोग करता था. जैसे - “बस सड़क से उतरी और घर में घुसी”. आज कल यह आम बात हो गई है. खबर होगी – “हिंदू ने मारी टक्कर – दो मुसलमान मौके पर ही मारे गए”. सीधी सादी खबर है कि वाहन के टकराव से दो व्यक्ति मारे गए. असमें हिंदू या मुसलमान होने की बात कहकर अखबार वाला क्या कहना चाहता है? या फिर “पाकिस्तान का विमान गुरुद्वारे पर गिरा”. ऐसी खबरें माहौल को खराब करने के अलावा और कुछ नहीं करती. अखबारों का काम खबर देना है, भड़काना नहीं. लगता है नेताओं का काम अब अखबारों ने ले लिया है.